ประมวลข่าวทั่วไทยประจำวันที่  19  สิงหาคม 2561
ประมวลข่าวทั่วไทยประจำวันที่  19  สิงหาคม 2561  
  การเมือง/มั่นคง 
 ศูนย์เฉพาะกิจชั่วคราวในภาวะวิกฤต สนทช. ย้ำ จังหวัดน่านเกิดน้ำท่วมเสียหายแล้ว 9 อำเภอ  
 ศูนย์เฉพาะกิจชั่วคราวในภาวะวิกฤต สำนักงานทรัพยากรน้ำแห่งชาติ (สทนช.) ได้ติดตามสถานการณ์น้ำอย่างใกล้ชิดวันนี้ 19 ส.ค.61 พบว่า ภาพรวมการเกิดน้ำป่าไหลหลากและน้ำล้นตลิ่งท่วมบ้านเรือนราษฎรและพื้นที่ทางการเกษตรเสียหายแล้ว 9 อำเภอของจังหวัดน่าน คือ สันติสุข ปัว แม่จริม ทุ่งช้าง ท่าวังผา เมืองน่าน เชียงกลาง ภูเพียง และเวียงสา โดยปริมาณน้ำจากแม่น้ำน่าน จะไหลผ่าน อำเภอเมืองน่าน และอำเภอเวียงสา ลงสู่เขื่อนสิริกิติ์ทั้งหมด ปัจจุบันเขื่อนสิริกิติ์มีน้ำในอ่าง  6,429 ล้านลูกบาศก์เมตร หรือร้อยละ 68 ของความจุอ่าง คาดว่า จะมีน้ำไหลลงเขื่อนประมาณ 300-400 ล้านลูกบาศก์เมตร ส่วนเขื่อนแก่งกระจาน จังหวัดเพชรบุรี มีปริมาณน้ำในอ่าง 767 ล้านลูกบาศก์เมตร  หรือร้อยละ 108 ของความจุอ่าง น้ำล้นทางระบายล้น 130 เซนติเมตร และมีน้ำไหลลงอ่างต่อเนื่อง ซึ่งวันนี้มีน้ำไหลลงอ่าง 37 ล้านลูกบาศก์เมตร และไหลล้นทางระบายน้ำล้นวันละ 25 ล้านลูกบาศก์เมตร ได้บริหารจัดการน้ำที่ไหลมาจากเขื่อนแก่งกระจานในอัตรา 240-250 ลูกบาศก์เมตรต่อวินาที โดยใช้เขื่อนเพชรบุรีบริหารจัดการตัดยอดน้ำเข้าระบบชลประทาน ทั้งฝั่งซ้ายและฝั่งขวา และคลองระบาย D9 รวม 90-100 ลูกบาศก์เมตรต่อวินาที แล้วระบายผ่านท้ายเขื่อนเพชรบุรีในอัตรา 125-130 ลูกบาศก์เมตรต่อวินาที เพื่อไม่ให้กระทบกับพื้นที่ในเขตเทศบาลเมืองเพชรบุรีหรือเกิดผลกระทบน้อยที่สุด ปัจจุบันระดับน้ำในเขตเทศบาลเมืองยังต่ำกว่าตลิ่ง 46 เซนติเมตร
 ขณะที่ เขื่อนวชิราลงกรณ จังหวัดกาญจนบุรี มีปริมาณน้ำในอ่าง 7,940 ล้านลูกบาศก์เมตร หรือร้อยละ 90 ของความจุอ่าง มีน้ำไหลลงอ่าง 105 ล้านลูกบาศก์เมตร ระบายน้ำออกวันละ 42 ล้านลูกบาศก์เมตร โดยสถานการณ์ยังปกติและไม่มีน้ำล้นตลิ่ง ส่วนการบริหารจัดการน้ำที่ระบายจากเขื่อนวชิราลงกรณและเขื่อนศรีนครินทร์จะไหลมารวมที่เขื่อนแม่กลอง จังหวัดกาญจนบุรี ซึ่งควบคุมปริมาณน้ำที่จะระบายผ่านท้ายเขื่อนแม่กลองให้ไม่เกิน 1,000 ลูกบาศก์เมตรต่อวินาที ปัจจุบันระบายน้ำที่อัตรา 754 ลูกบาศก์เมตรต่อวินาที หากระบายมากกว่า 1,000 ลูกบาศก์เมตรต่อวินาที จะเริ่มมีผลกระทบกับพื้นที่ลุ่มต่ำริมแม่น้ำและบางจุดบริเวณท้ายน้ำ 
  หัวหน้าอุทยานแห่งชาติแก่งกระจาน จังหวัดเพชรบุรี ย้ำ พื้นที่อุทยานแห่งชาติแก่งกระจาน ยังมีฝนตกหนักในหลายพื้นที่ ขณะที่บริเวณเส้นทางพะเนินทุ่ง - บ้านกร่าง เกิดดินถล่ม   
  นายมานะ เพิ่มพูล หัวหน้าอุทยานแห่งชาติแก่งกระจาน จังหวัดเพชรบุรี กล่าวถึงสถานการณ์ปริมาณน้ำและสภาพอากาศ เพื่อรองรับสถานการณ์น้ำท่วมในพื้นที่อุทยานแห่งชาติแก่งกระจาน ว่า จากการติดตามปริมาณน้ำและฝนในพื้นที่ 4 หน่วยของกรมอุทยานแห่งชาติสัตว์ป่าและพันธุ์พืช พบว่า หน่วยพิทักษ์ที่ กจ.10 (ห้วยแม่เสลียง) มีสภาพอากาศมืดครึ้มและฝนตก มีปริมาณน้ำฝน 11.1 มิลลิเมตร โดยระดับน้ำในแม่น้ำเพชรบุรีอยู่ที่ 4.50 เมตร  หน่วยพิทักษ์ที่ กจ.19 (เขาพะเนินทุ่ง) มีอุณหภูมิ 19 องศาเซลเซียส สภาพอากาศฝนตกต่อเนื่อง ลมแรง และอากาศปิด มีปริมาณน้ำฝน 17.4 มิลลิเมตร  หน่วยพิทักษ์ที่ กจ.4 (บ้านกร่าง) มีสภาพอากาศปิดและฝนตกต่อเนื่อง มีอุณหภูมิ 20 องศาเซลเซียส ปริมาณน้ำฝน 12.4 มิลลิเมตร และสุดท้าย หน่วยพิทักษ์ที่ กจ.3 (ห้วยป่าเลา) สภาพอากาศฝนตกตลอดทั้งคืน มีปริมาณน้ำฝน 35 มิลลิเมตร ภาพรวมยังต้องเฝ้าระวังน้ำท่วมและแผ่นดินถล่มอย่างใกล้ชิด ขณะที่การบริหารจัดการน้ำบริเวณเขื่อนแก่งกระจานมีปริมาณน้ำไหลเข้าอ่างมากขึ้นจากฝนที่ตกลงมาอย่างหนักบริเวณตอนบนของประเทศต้องเฝ้าระวังต่อเนื่อง
 หัวหน้าอุทยานแห่งชาติแก่งกระจาน จังหวัดเพชรบุรี กล่าวย้ำว่าได้เกิดดินถล่มขวางเส้นทางถนนสายบ้านกร่าง-พะเนินทุ่ง บริเวณกิโลเมตร ที่ 18  ในเบื้องต้นส่งเจ้าหน้าที่ชุดกู้ภัยฯ เข้าไปปรับสภาพเส้นทางแล้ว โดยไม่กระทบต่อการท่องเที่ยวแต่อย่างใด เนื่องจากอยู่ช่วงปิดพักท่องเที่ยว 3 เดือน และรถจักรยานยนต์สามารถสัญจรผ่านได้เท่านั้น 
  ศูนย์เฉพาะกิจชั่วคราวในภาวะวิกฤต สทนช. ย้ำ เขื่อนแก่งกระจานมีน้ำล้นทางระบายน้ำ (Spillway) สูง 130 เซนติเมตร เฝ้าระวังฝนตกหนักเติมน้ำในเขื่อนสัปดาห์นี้   
 นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวว่า จากการติดตามสถานการณ์ของ ศูนย์เฉพาะกิจชั่วคราวในภาวะวิกฤต สำนักงานทรัพยากรน้ำแห่งชาติ (สทนช.) ต้องเฝ้าระวังปริมาณน้ำในแม่น้ำเพชรบุรีที่จะสูงขึ้นตามปริมาณการระบายน้ำของเขื่อนแก่งกระจานและปริมาณฝนที่ตก และเฝ้าระวังแม่น้ำน่านหลังฝนตกหนักบริเวณภาคเหนือตอนบน ทำให้ระดับน้ำเพิ่มสูงขึ้นรวดเร็วและล้นตลิ่ง ส่วนแม่น้ำโขงระดับน้ำมีแนวโน้มสูงขึ้นจากฝนตกหนักใน สปป.ลาว แต่ระดับน้ำยังต่ำกว่าตลิ่งและต้องเฝ้าระวังน้ำล้นตลิ่ง ขณะที่สถานการณ์น้ำในอ่างเก็บน้ำขนาดใหญ่ต้องเฝ้าระวังเป็นพิเศษจากระดับน้ำเกินเกณฑ์ควบคุม (Upper Rule Curve) และปริมาณน้ำเกินร้อยละ 80 ของความจุ 4 แห่ง คือ เขื่อนแก่งกระจาน จังหวัดเพชรบุรี มีปริมาณน้ำไหลเข้าอ่าง 769.96 ล้านลูกบาศก์เมตรต่อวัน หรือร้อยละ 108.45 ของความจุอ่าง น้ำล้นทางระบายน้ำ (Spillway) สูง 130 เซนติเมตร ระบายออก 300 ลูกบาศก์เมตรต่อวินาที แนวโน้มการระบายน้ำยังคงสูง คาดการณ์ว่า จะมีฝนตกมากขึ้นส่งผลให้น้ำในเขื่อนเพิ่มขึ้นช่วงสัปดาห์นี้ จึงต้องเฝ้าระวังอย่างใกล้ชิด สภาพท้ายน้ำต้องเฝ้าระวังอย่างใกล้ชิด โดยระดับน้ำในแม่น้ำเพชรบุรี บริเวณ อำเภอแก่งกระจาน จังหวัดเพชรบุรี ต่ำกว่าระดับตลิ่ง 36 เซนติเมตร มีน้ำไหลผ่าน 221.15 ลูกบาศก์เมตรต่อวินาที ทำให้พื้นที่ริมสองฝั่งลำน้ำบริเวณอำเภอแก่งกระจาน  ท่ายาง บ้านลาด เมือง และอำเภอบ้านแหลม ได้รับผลกระทบน้ำท่วมเพิ่มขึ้น จึงเร่งพร่องน้ำด้วยการระบายน้ำลงแม่น้ำเพชรบุรีให้เต็มศักยภาพลำน้ำ เพื่อรองรับปริมาณน้ำที่เพิ่มขึ้นในเขื่อน  ส่วนเขื่อนน้ำอูน จังหวัดสกลนคร มีน้ำไหลเข้า 3.56 ล้านลูกบาศก์เมตรต่อวัน และมีน้ำไหลออก 5.37 ล้านลูกบาศก์เมตรต่อวัน สภาพท้ายน้ำมีพื้นที่ได้รับผลกระทบจากน้ำล้นตลิ่งบริเวณบ้านนาหว้า อำเภอนาหว้า จังหวัดนครพนม บ้านพอกใหญ่ อำเภอพรรณานิคม จังหวัดสกลนคร ต้องเร่งพร่องน้ำ ให้เต็มศักยภาพของลำน้ำท้ายน้ำ เพื่อรองรับปริมาณฝนที่ตกเหนือเขื่อน

 เลขาธิการสำนักงานทรัพยากรน้ำแห่งชาติ (สทนช.) กล่าวว่า ขณะที่ เขื่อนวชิราลงกรณ จังหวัดกาญจนบุรี สภาพน้ำในอ่างเก็บน้ำ มีน้ำไหลเข้า 104.97 ล้านลูกบาศก์เมตรต่อวัน ระบายออก 43 ล้านลูกบาศก์เมตรต่อวัน สภาพท้ายน้ำยังไม่มีพื้นที่ได้รับผลกระทบ โดยเตรียมจะปรับการระบายน้ำเป็นวันละ 53 ล้านลูกบาศก์เมตรต่อวัน เพื่อเร่งพร่องน้ำรองรับปริมาณน้ำที่ไหลเข้าเขื่อนที่เพิ่มขึ้น ระหว่างวันที่ 23-27 สิงหาคม และสุดท้าย เขื่อนขุนด่านปราการชล จังหวัดนครนายก มีน้ำไหลเข้า 3.96 ล้านลูกบาศก์เมตรต่อวัน น้ำล้นทางระบายน้ำ (Spillway) สูง 49 เซนติเมตร ต้องเร่งพร่องน้ำให้เต็มศักยภาพของลำน้ำท้ายน้ำ เพื่อรองรับปริมาณน้ำจากอิทธิพลของฝนที่ตกเหนือเขื่อน  
 ศูนย์เฉพาะกิจชั่วคราวในภาวะวิกฤต สนทช. ย้ำ ภาพรวมปริมาณน้ำแม่น้ำโขงวันนี้ยังคงเพิ่มขึ้น แต่ระดับน้ำยังต่ำกว่าตลิ่ง จึงเฝ้าระวังอย่างใกล้ชิด   
 ศูนย์เฉพาะกิจชั่วคราวในภาวะวิกฤต สำนักงานทรัพยากรน้ำแห่งชาติ (สทนช.) สรุปสถานการณ์ปริมาณน้ำแม่น้ำโขงวันนี้ 19 ส.ค. 61 เวลา 07.00 น. จากการติดตามของสำนักวิจัย พัฒนาและอุทกวิทยา กรมทรัพยากรน้ำ รวม 8 สถานี พบว่า ระดับน้ำสถานีจิงหงและหลวงพระบางลดลง ขณะที่สถานีอื่นเพิ่มขึ้นแต่ยังต่ำกว่าตลิ่งทุกสถานี ภาพรวมแนวโน้มปริมาณน้ำเพิ่มขึ้น  โดยเฉพาะการเฝ้าระวังน้ำล้นตลิ่งที่หนองคายถึงโขงเจียม คือ สถานีจิงหง ระดับน้ำ 534.92 เมตร เพิ่มขึ้น 0.04 เมตร ยังต่ำกว่าตลิ่ง 10.08 เมตร มีแนวโน้มเพิ่มขึ้น สถานีเชียงแสน ระดับน้ำ 5.98 เมตร เพิ่มขึ้น 0.46 เมตร ยังต่ำกว่าตลิ่ง 6.82 เมตร มีแนวโน้มเพิ่มขึ้น สถานีหลวงพระบาง ระดับน้ำ 16.42 เมตร ลดลง 0.46 เมตร ยังต่ำกว่าตลิ่ง 1.58 เมตร มีแนวโน้มลดลง  สถานีเชียงคาน ระดับน้ำ 15.00 เมตร เพิ่มขึ้น 1.26 เมตร ยังต่ำกว่าตลิ่ง 1.00 เมตร มีแนวโน้มเพิ่มขึ้น สถานีหนองคาย ระดับน้ำ 11.91 เมตร เพิ่มขึ้น 1.16 เมตร ยังต่ำกว่าตลิ่ง 0.29 เมตร มีแนวโน้มเพิ่มขึ้นและต้องเฝ้าระวังน้ำล้นตลิ่ง  สถานีนครพนม ระดับน้ำ 11.45 เมตร เพิ่มขึ้น 0.14 เมตร ยังต่ำกว่าตลิ่ง 0.55 เมตร มีแนวโน้มเพิ่มขึ้น สถานีมุกดาหาร ระดับน้ำ 11.61 เมตร เพิ่มขึ้น 0.07 เมตร ยังต่ำกว่าตลิ่ง 0.89 เมตร มีแนวโน้มเพิ่มขึ้น และสุดท้าย สถานีโขงเจียม ระดับน้ำ 14.06 เมตร เพิ่มขึ้น 0.08 เมตร ยังต่ำกว่าตลิ่ง 0.44 เมตร มีแนวโน้มเพิ่มขึ้น 
   ปภ. รายงานยังคงมีสถานการณ์อุทกภัยใน 9 จังหวัด เร่งระบายน้ำออกจากพื้นที่อย่างต่อเนื่อง 
 นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลของพายุโซนร้อน “เบบินคา” และมรสุมตะวันตกเฉียงใต้ ตั้งแต่วันที่ 17 - 19 สิงหาคม 2561 ทำให้เกิดน้ำท่วมฉับพลัน น้ำป่าไหลหลาก น้ำล้นตลิ่ง และดินถล่มใน 6 จังหวัด สถานการณ์คลี่คลายแล้ว 2 จังหวัด ยังคงมีสถานการณ์อุทกภัย 4 จังหวัด ได้แก่ จังหวัดน่าน พะเยา เชียงราย และจังหวัดลำปาง 
 ส่วนสถานการณ์จากอิทธิพลพายุโซนร้อน “เซินติญ” และมรสุมตะวันตกเฉียงใต้ ตั้งแต่วันที่ 17 กรกฎาคม – 19 สิงหาคม 2561 ปัจจุบันสถานการณ์คลี่คลายแล้ว 27 จังหวัด และยังคงมีสถานการณ์อุทกภัย 5 จังหวัด ได้แก่ จังหวัดนครพนม อุบลราชธานี บึงกาฬ กาฬสินธุ์ และจังหวัดเพชรบุรี พร้อมร่วมกับหน่วยงานที่เกี่ยวข้องเร่งระบายน้ำออกจากพื้นที่อย่างต่อเนื่อง รวมถึงแจกจ่ายถุงยังชีพและเครื่องอุปโภคบริโภคแก่ผู้ประสบภัย เพื่อบรรเทาความเดือดร้อนในเบื้องต้นแล้ว 
 ทั้งนี้ หากประชาชนได้รับความเดือดร้อนจากอุทกภัยสามารถติดต่อขอความช่วยเหลือได้ทางสายด่วนนิรภัย 1784 ตลอด 24 ชั่วโมง 
 ศูนย์เฉพาะกิจชั่วคราวในภาวะวิกฤต สทนช. เตือนเฝ้าระวังฝนตกหนักถึงหนักมากจากอิทธิพลพายุเบบินคาและลมมรสุมตะวันตกเฉียงใต้ใน 18 จังหวัด ขณะที่ปริมาณฝนหนักในลาวอาจส่งผลระดับน้ำโขงสูงขึ้น   
 นายสำเริง  แสงภู่วงค์ รองเลขาธิการสำนักงานทรัพยากรน้ำแห่งชาติ (สทนช.) ในฐานะผู้อำนวยการศูนย์เฉพาะกิจชั่วคราวในภาวะวิกฤต กล่าวถึงสถานการณ์น้ำและพื้นที่เสี่ยงวันนี้ ว่า  ขณะนี้หย่อมความกดอากาศต่ำที่อ่อนกำลังลงจากพายุดีเปรสชัน “เบบินคา” (BEBINCA) ได้เคลื่อนออกจากบริเวณภาคเหนือตอนบนของประเทศไทยเข้าปกคลุมประเทศเมียนมาแล้ว ส่วนมรสุมตะวันตกเฉียงใต้ที่พัดปกคลุมทะเลอันดามันและอ่าวไทยยังคงมีกำลังแรง ทำให้ภาคเหนือยังคงมีฝนมากกว่าพื้นที่อื่นๆ และมีฝนตกหนักบางพื้นที่บริเวณภาคเหนือ ด้านตะวันตกของภาคกลาง ภาคตะวันออก และภาคใต้ตอนบน 
 ภาพรวมวันนี้ประเทศไทยยังมีฝนตกหนักถึงหนักมากจากอิทธิพลพายุโซนร้อนเบบินคาและลมมรสุมตะวันตกเฉียงใต้ โดยเฉพาะ 18 จังหวัดที่ต้องเฝ้าระวัง คือ ภาคเหนือ แม่ฮ่องสอน เชียงใหม่ เชียงราย ลำพูน ลำปาง สุโขทัย กำแพงเพชร ตาก ภาคตะวันตก ราชบุรี กาญจนบุรี เพชรบุรี ประจวบคีรีขันธ์ ภาคตะวันออก จันทบุรี ตราด และภาคใต้ ชุมพร ระนอง พังงา ภูเก็ต  โดยปริมาณฝน 2 4 ชั่วโมงที่ผ่านมา มีฝนตกหนักถึงหนักมากในพื้นที่ภาคเหนือ คือ  เชียงใหม่ ปริมาณฝน 114.5 มิลลิเมตร   เชียงราย 104 มิลลิเมตร  ลำปาง 37.8 มิลลิเมตร ภาคกลาง คือ สระบุรี 90.5 มิลลิเมตร ภาตะวันออก คือ ตราด 48.8 มิลลิเมตร  จันทบุรี 45.0 มิลลิเมตร และ ภาคตะวันออกเฉียงเหนือ คือ อุบลราชธานี 47.4 มิลลิเมตร ส่งผลให้แม่น้ำภาคต่างๆ มีระดับสูงขึ้น โดยเฉพาะแม่น้ำโขงบริเวณติดกับไทยมีระดับน้ำสูงขึ้น เนื่องจากปริมาณน้ำโขงในลาวเพิ่มขึ้นจากฝนตกหนัก
 รองเลขาธิการสำนักงานทรัพยากรน้ำแห่งชาติ (สทนช.) กล่าวย้ำว่า จากการคาดการณ์ฝนช่วงสัปดาห์นี้จะมีปริมาณฝนเพิ่มขึ้นทั้งในลาวและบริเวณจังหวัดชายแดนของไทย คาดว่า จะมีน้ำล้นตลิ่งบริเวณหนองคาย นครพนม และอุบลราชธานี ประมาณวันที่ 20 สิงหาคมนี้  จึงต้องติดตามสถานการณ์อย่างใกล้ชิดเพื่อเตรียมการป้องกันผลกระทบและแจ้งเตือนประชาชนต่อเนื่อง 
เศรษฐกิจ/ท่องเที่ยว
  รัฐบาลเตรียมพิจารณาข้อเสนอชาวใต้ ชูริเวียราเมืองไทย พร้อมยกระดับการพัฒนารอบด้าน เพิ่มคุณภาพชีวิตประชาชน  
 พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า รัฐบาลเตรียมพิจารณาข้อเสนอการพัฒนาเศรษฐกิจและสังคมกลุ่มจังหวัดภาคใต้ฝั่งอ่าวไทยและอันดามันในระหว่างการลงพื้นที่ตรวจราชการและประชุมคณะรัฐมนตรีนอกสถานที่ 20 - 21 ส.ค.นี้ ที่จังหวัดระนองและชุมพร "ประเด็นหลักที่จะพิจารณา คือ  การพัฒนาระบบโลจิสติกส์เพื่อสนับสนุนอุตสาหกรรม การค้าการลงทุน และการค้าชายแดน เช่น การก่อสร้างและพัฒนาถนนเลียบชายฝั่งอ่าวไทย (Thailand Rivera) การก่อสร้างเส้นทางรถไฟสายใหม่ พัฒนาท่าเรือ ขยายสนามบินหาดใหญ่ เป็นต้น
  การพัฒนาศักยภาพด้านการท่องเที่ยว เช่น ส่งเสริมความปลอดภัยแหล่งท่องเที่ยว ยกระดับและพัฒนาเส้นทางท่องเที่ยว การยกระดับการผลิตและสร้างมูลค่าเพิ่มผลผลิตทางการเกษตร เช่น จัดตั้ง Oil Palm City จัดตั้งเมืองนวัตกรรมและออกแบบไม้ยางพารา เป็นต้น และการพัฒนาคุณภาพชีวิต เช่น ส่งเสริมการเป็นศูนย์กลางสุขภาพนานาชาติ และสร้างความเข้มแข็งของชุมชน (OTOP Academy) 5. การพัฒนาทรัพยากรธรรมชาติและสิ่งแวดล้อม เช่น ขุดลอกร่องน้ำ แก้ปัญหาอุทกภัย จัดหาแหล่งน้ำเพื่ออุปโภคและบริโภค เป็นต้น
 สำหรับการลงพื้นที่ของนายกรัฐมนตรีในวันที่ 20 ส.ค.61 ที่จังหวัดระนอง จะติดตามผลการส่งเสริมการท่องเที่ยวเชิงสุขภาพและแพทย์ทางเลือก (บ่อน้ำพุร้อน) การพัฒนาท่าเรือและการฟื้นฟูท้องทะเลโดยใช้ปะการังเทียม ส่วนที่จังหวัดชุมพร จะติดตามการบริหารจัดการน้ำ เพื่อแก้ปัญหาน้ำท่วมน้ำแล้ง และการจัดสรรน้ำเพื่อการเกษตร รวมทั้งการส่งเสริมภูมิปัญญาท้องถิ่น เพื่อการแปรรูปผลผลิตทางการเกษตร
 นายกรัฐมนตรี เน้นย้ำว่า ภาคใต้มีศักยภาพและโอกาสในการพัฒนาหลายด้าน รัฐบาลจึงจะลงไปช่วยต่อยอดและสนับสนุนให้ชาวใต้ได้ใช้ศักยภาพที่มีอยู่อย่างเต็มที่ เพื่อพัฒนาสังคมและชีวิตความเป็นอยู่ของประชาชนให้ดีขึ้น ซึ่งเป็นภารกิจหน้าที่ของรัฐบาล ไม่ใช่ลงไปเพื่อประโยชน์ทางการเมืองหรือหาเสียงแต่อย่างใด 
  รมว.วิทยาศาสตร์และเทคโนโลยี เปิดโรงคัดบรรจุสับปะรดผลสดต้นแบบมาตรฐาน GMP แห่งแรกของประเทศไทยที่ จ.ประจวบคีรีขันธ์   
 นายสุวิทย์ เมษินทรีย์ รัฐมนตรีว่าการกระทรวงวิทยาศาสตร์และเทคโนโลยี เปิดศูนย์ถ่ายทอดเทคโนโลยี โรงคัดบรรจุสับปะรดผลสด ม.10 ตำบลอ่าวน้อย อำเภอเมือง จังหวัดประจวบคีรีขันธ์ ภายใต้โครงการถ่ายทอดเทคโนโลยีการเพิ่มผลิตภาพและมูลค่าพืชไร่ชุมชน โดยเป็นความร่วมมือระหว่างจังหวัดประจวบคีรีขันธ์ และสถาบันวิจัยวิทยาศาสตร์และเทคโนโลยีแห่งประเทศไทย หรือ วว.ในการจัดสร้างโรงคัดบรรจุต้นแบบที่ได้มาตรฐานโดยมีกำลังการผลิต 3 ตันต่อชั่วโมง ภายในโรงคัดบรรจุประกอบด้วย เครื่องคัดขนาด เครื่องตัดแต่งคัดผลดีผลเสีย อุโมงค์ลมทำความสะอาด เครื่องเคลือบแวกซ์ สายพานลำเลียงการบรรจุ เครื่องลดอุณหภูมิและห้องเย็น และห้องแปรรูปตามมาตร GMP ถือเป็นโรงคัดบรรจุสับปะรดผลสดที่ทันสมัยแห่งแรกของประเทศไทยช่วยยืดอายุการเก็บรักษาและเพิ่มมูลค่าสับปะรด และยังสามารถนำไปประยุกต์ใช้กับผลไม้ชนิดอื่นๆ ได้อีกด้วย
 ปัจจุบันมีกลุ่มเกษตรกรผู้ปลูกสับปะรดในพื้นที่จังหวัดประจวบคีรีขันธ์ได้มีการใช้ประโยชน์ในการคัดบรรจุสับปะรดผลสดส่งจำหน่ายทั้งในและต่างประเทศรวมทั้งเป็นศูนย์ถ่ายทอดเทคโนโลยีให้แก่ผู้ประกอบการที่สนใจมาทำการศึกษาเพื่อนำไปใช้กับธุรกิจของตนเอง
 นายสายันต์ ตันพานิช รองผู้ว่าการ วว. กล่าวว่า วว.ได้ดำเนินโครงการถ่ายทอดเทคโนโลยีการเพิ่มผลิตภาพและมูลค่าพืชไร่ชุมชน ระยะเวลาดำเนินการ 4 ปี ตั้งแต่ปี 2559-2562 ซึ่งนอกจากการสร้างโรงคัดบรรจุสับปะรดผลสดแล้ว ยังมีการถ่ายทอดเทคโนโลยีหลังการเก็บเกี่ยวสับปะรดผลสดให้แก่กลุ่มเกษตรกรในพื้นที่จังหวัดประจวบคีรีขันธ์ที่มีพื้นที่ปลูกสับปะรดมากที่สุดในประเทศ และให้คำแนะนำปรึกษาด้านการใช้บรรจุภัณฑ์ที่ได้รับการพัฒนาให้เหมาะสมสำหรับสับปะรดผลสด รวมทั้งการถ่ายทอดเทคโนโลยีการแปรรูปผลิตภัณฑ์อาหารและเครื่องดื่มจากสับปะรดให้กับกลุ่มเกษตรกรและวิสาหกิจชุมชนในพื้นที่กลุ่มเป้าหมาย โดยล่าสุด วว.อยู่ระหว่างการพัฒนาบรรจุภัณฑ์ขนส่งเพื่อการจัดจำหน่ายในประเทศและส่งออก ขนาดบรรจุ 6-7 ผลต่อกล่องเพื่อลดต้นทุนบรรจุภัณฑ์จากเดิม และอยู่ระหว่างการพัฒนาวัสดุกันกระแทกในบรรจุภัณฑ์ขนส่ง พร้อมทั้งเป็นบรรจุภัณฑ์ขายปลีกขนาดบรรจุ 1 ผลเพื่อให้ผลผลิตไม่เสียหายในระหว่างการขนส่ง
 ด้าน นายวิสูตร วิทยานันท์ ประธานสภาเกษตรกรจังหวัดประจวบคีรีขันธ์ กล่าวว่า ปัจจุบันเกษตรกรหลายรายในพื้นที่จังหวัดประจวบคีรีขันธ์ได้เริ่มปรับเปลี่ยนหันมาเพิ่มพื้นที่ปลูกสับปะรดผลสดในไร่มากขึ้นแทนที่จะปลูกสับปะรดส่งโรงงานแปรรูปเพียงอย่างเดียวเพื่อลดความเสี่ยงด้านปัญหาราคา โดยมีทั้งการปลูกพันธุ์ปัตตาเวียและเอ็มดีทู อย่างไรก็ตาม ที่ผ่านมาเกษตรกรยังขาดเทคโนโลยีการคัดบรรจุสับปะรดผลสดที่มีคุณภาพได้มาตรฐานทำให้ประสบปัญหาในการส่งออกเพราะผลของอุณหภูมิต่ำในการเก็บรักษาทำให้เกิดลักษณะอาการไส้ดำของผลสับปะรด หากมีเทคโนโลยีที่สามารรถคัดบรรจุได้มาตรฐานเช่นนี้ก็จะช่วยทำให้ผลผลิตมีคุณภาพ มีมูลค่าจำหน่ายเพิ่มขึ้น มีระยะเวลาการเก็บรักษานาน สามารถส่งออกไปยังประเทศที่อยู่ไกลได้มากขึ้น ซึ่งปัจจุบันทางกลุ่มเกษตรกรในพื้นที่ตำบลอ่าวน้อยก็ได้มาใช้ประโยชน์โดยไม่มีการคิดค่าใช้จ่าย 
สังคม
  สสส. จัดงานชาญชรา 60 มุ่งสู่สังคมผู้สูงอายุอย่างเข้าใจ หวังเตรียมความพร้อมให้ประชาชนในการเข้าสู่วัยสูงอายุอย่างมีคุณภาพ  
  นางภรณี ภู่ประเสริฐ ผู้อำนวยการสำนักสนับสนุนสุขภาวะประชากรกลุ่มเฉพาะ สสส. กล่าวในกิจกรรม ชาญชรา 60 มุ่งสู่สังคมผู้สูงอายุอย่างเข้าใจ ที่จัดโดย สสส.ร่วมกับ ภาคีเครือข่ายจัดขึ้นที่ โรงละครเคแบงก์สยามพิฆเนศ สยามแควร์วัน ว่า สถานการณ์ผู้สูงอายุของไทยในปี 2560 มีผู้สูงอายุที่มีอายุ 60 ปีขึ้นไป จำนวน 11.7 ล้านคน หรือคิดเป็นร้อยละ 16.9 และคาดว่าประเทศไทยจะเป็นสังคมผู้สูงอายุโดยสมบูรณ์ในปี 2564 หรืออีก 3 ปีข้างหน้า แต่สิ่งที่น่าเป็นห่วงมากที่สุด คือ ประชากรของไทยก่อนวัยผู้สูงอายุกว่าร้อยละ 30 ยังไม่ได้เตรียมความพร้อมในการเป็นผู้สูงอายุที่มีคุณภาพในอนาคต โดยเฉพาะในเรื่องของรายได้ สุขภาพ
 ผู้อำนวยการสำนักสนับสนุนสุขภาวะประชากรกลุ่มเฉพาะ สสส. กล่าวอีกว่า สสส.สนับสนุนให้ประชาชนทุกคนเตรียมความพร้อมในการเป็นผู้สูงอายุอย่างมีคุณภาพโดยการเสริมสุขภาพที่ดี ทั้งการหลีกเลี่ยงปัจจัยเสี่ยงต่างๆ เครื่องดื่มแอลกอฮอล์ บุหรี่ ยาเส้น การบริโภคอาหารตามหลักโภชนาการ การออกกำลังกายสม่ำเสมอเป็นประจำ ซึ่งทั้งหมดนี้จะช่วยให้สุขภาพดี นอกจากนี้ยังสนับสนุนกิจกรรมทางสังคมสำหรับผู้สูงอายุได้เข้าร่วมทั่วประเทศกว่า 1,200 แห่ง ทั้งนี้ภายในงานดังกล่าว จะมีการแลกเปลี่ยนประสบการณ์การจัดการชีวิตสวยที่สุดตั้งแต่มีสุขภาพกายสุขภาพใจที่ดีจากผู้เชี่ยวชาญในด้านสาขาต่างๆ ซึ่งจะเป็นประโยชน์ในการเตรียมความพร้อมในการเข้าสู่ผู้สูงอายุอย่างมีสุขภาพดีของทุกคน 
 รัฐมนตรีช่วยว่าการกระทรวงมหาดไทย ตรวจเยี่ยมความคืบหน้าการดำเนินโครงการไทยนิยมยั่งยืน อำเภอปะทิว จังหวัดชุมพร   
 นายสุธี มากบุญ รัฐมนตรีช่วยว่าการกระทรวงมหาดไทย ลงพื้นที่ตรวจราชการหมู่ที่ 4 ตำบลบางสน อำเภอปะทิว จังหวัดชุมพร เพื่อรับฟังบรรยายสรุปการดำเนินโครงการไทยนิยมยั่งยืน หมู่บ้านละ 2 แสนบาท และโครงการปรับปรุงผายกักเก็บน้ำกร่อยท่อม บ้านบางเสียบ ซึ่งเป็นหนึ่งในโครงการไทยนิยมที่อำเภอปะทิว ที่มีหมู่บ้านทั้งหมด 75 หมู่บ้าน มีโครงการรวมทั้งหมด 77 โครงการ งบประมาณ 15 ล้านบาท ซึ่งขณะนี้ มีโครงการที่ดำเนินงานแล้วเสร็จ 34 โครงการ และเหลืออีก 43 โครงการ ทั้งนี้ รัฐมนตรีช่วยว่าการกระทรวงมหาดไทย ได้กล่าวมอบนโยบายเร่งให้การดำเนินโครงการแล้วเสร็จภายในปีงบประมาณ หรือภายในวันที่ 30 กันยายนนี้ ขณะเดียวกันยังกล่าวย้ำว่า โครงการกักเก็บน้ำนี้ นับเป็นปัจจัยสำคัญที่จะช่วยส่งเสริมการอุปโภคบริโภคและเพื่อการเกษตร ทำให้คุณภาพชีวิตของประชาชนในพื้นที่มีความเป็นอยู่ที่ดีขึ้น
 รัฐมนตรีช่วยว่าการกระทรวงมหาดไทย ยังฝากให้ชุมชนและท้องถิ่น ต้องร่วมมือกันดำเนินโครงการต่างๆ เพื่อให้เกิดผลสำเร็จ โดยให้มีความสามัคคี เพื่อให้ส่งเสริมการทำงานซึ่งกันและกันตามนโยบายของรัฐบาล รวมถึงระบุว่า ขณะนี้รัฐบาลกำลังผลักดันให้จังหวัดชุมพรเป็นอีกหนึ่งสถานที่ดึงดูดการท่องเที่ยวเพื่อสร้างรายได้ในพื้นที่เกิดความยั่งยืนด้วย สำหรับพืชการเกษตรที่สำคัญในพื้นที่อำเภอปะทิว ประกอบด้วย มะพร้าว ปาล์มน้ำมัน ยางพาราและกาแฟ เป็นต้น
 จากนั้นรัฐมนตรีช่วยว่าการกระทรวงมหาดไทย ยังได้ลงพื้นที่ต่อ เพื่อตรวจเยี่ยมความคืบหน้าการขับเคลื่อนโครงการโอทอปนวัตวิถีชุมชนบ้านเกาะเสม็ด ในอำเภอปะทิว จังหวัดชุมพร ที่นับเป็นอีกหนึ่งโครงการพัฒนาคุณภาพชีวิตเพื่อขับเคลื่อนเศรษฐกิจฐานรากตาม “โครงการไทยนิยมยั่งยืน ซึ่งยังเป็นศูนย์เรียนรู้ชุมชนพอเพียง เพื่อสร้างอาชีพและสร้างงานให้กับชาวบ้านด้วย 
  ผู้ว่าราชการจังหวัดชุมพร ลงพื้นที่โครงการพัฒนาพื้นที่หนองใหญ่ตามพระราชดำริ จังหวัดชุมพร จัดเตรียมความพร้อมต้อนรับนายกรัฐมนตรี และคณะรัฐมนตรี  
 นายวิบูลย์ รัตนาภรณ์วงศ์ ผู้ว่าราชการจังหวัดชุมพร ลงพื้นที้โครงการพัฒนาพื้นที่หนองใหญ่ตามพระราชดำริ จังหวัดชุมพร จัดเตรียมความพร้อมรับพลเอก ประยุทธ์ จันทร์โอชา นายกรัฐมนตรี และคณะรัฐมนตรีที่จะเดินทางมาติดตามการดำเนินงานตามนโยบายรัฐบาลในพื้นที่จังหวัดชุมพรและจังหวัดระนอง รวมถึงเข้าประชุมคณะรัฐมนตรีอย่างเป็นทางการนอกสถานที่ที่จังหวัดชุมพร โดยผู้ว่าราชการจังหวัดชุมพร กล่าวว่า ทุกภาคส่วนของจังหวัดชุมพรได้เตรียมความพร้อมดูแลและอำนวยความสะดวกทุกๆ ด้าน โดยเฉพาะจุดที่นายกรัฐมนตรีจะลงพื้นที่พบปะประชาชน สำหรับพื้นที่โครงการพัฒนาพื้นที่หนองใหญ่ตามพระราชดำริ หรือ แก้มลิงหนองใหญ่ ก่อกำเนิดขึ้นจากแนวพระราชดำริของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่ทรงพระกรุณาโปรดเกล้าฯ ให้จัดสร้างเส้นทางเดินน้ำ เพื่อพักน้ำไว้ในแก้มลิง ไม่ให้เกิดน้ำท่วมใหญ่อย่างที่ชุมพรเคยประสบมาโดยตลอด จากนั้นชาวชุมพรได้ร่วมแรงร่วมใจกันสานต่อพระราชดำริ เกี่ยวกับเศรษฐกิจพอเพียง ด้วยการสร้างศูนย์ความรู้โครงการหนองใหญ่ขึ้น มีพื้นที่ป่าธรรมชาติ ส่วนการทำเกษตร หน่วยอนุรักษ์และจัดการต้นน้ำพะโต๊ะ แปลงนาทดลอง รวมถึงสะพานไม้เคี่ยมที่ปัจจุบันกลายเป็นสถานที่ท่องเที่ยวสำคัญของจังหวัดอีกด้วย
 สำหรับที่บริเวณสถาบันเทคโนโลยีพระจอมเกล้าเจ้าคุณทหารลาดกระบัง วิทยาเขตชุมพรเขตรอุดมศักดิ์ จังหวัดชุมพร ซึ่งเป็นสถานที่จัดการประชุมคณะรัฐมนตรีอย่างเป็นทางการนอกสถานที่ที่จังหวัดชุมพรได้มีหน่วยงานต่างเข้ามาจัดเตรียมสถานที่การประชุม รวมถึงสื่อมวลชนที่เข้ามาจัดเตรียมความพร้อมสำหรับการรายงานข่าวเป็นจำนวนมาก 
  ผู้แสวงบุญทั่วโลกพร้อมเข้าสู่การประกอบพิธีฮัจย์ ด้านผู้แสวงบุญชาวไทยมีทีมไทยแลนด์อำนวยความสะดวกตลอดการเดินทาง  
  วันที่ 8 ซุ้ลฮิจยะห์ ฮิจเราะห์ศักราช 1439 ซึ่งตรงกับวันที่  19 สิงหาคม 2561 ตามปฏิทินสากลทางการซาอุดิอาระเบีย ประกาศเป็นวันเริ่มต้นของการประกอบพิธีฮัจย์ โดยในวันนี้ผู้แสวงบุญจะพำนักอยู่ในเต็นท์ที่ทุ่งมีนา ซึ่งเป็นสถานที่ที่มีภูเขาล้อมรอบ ตั้งอยู่ทางด้านทิศตะวันออกของเมืองมักกะห์ ห่างจากมัสยิดอัลฮะรอมประมาณ 6 กิโลเมตรและในวันพรุ่งนี้ 20 สิงหาคม 2561 ทุกคนจะมุ่งหน้าสู่ทุ่งอารอฟะห์เพื่อทำพิธีวูกูฟ หนึ่งในองค์ประกอบสำคัญของการประกอบพิธีฮัจย์  ซึ่งวันอารอฟะห์เป็นวันที่พระองค์อัลลอฮ์ (ซ.บ) ได้ทรงเชิญชวนปวงบ่าวของพระองค์ให้เข้าสู่การเคารพภักดี และได้ทรงเปิดประตูแห่งการปฏิบัติคุณงามความดี โดยการขอดุอาอ์ วิงวอน ขออภัยโทษในความผิด นับเป็นวันที่สำคัญที่สุดของการประกอบพิธีฮัจย์ 
 ส่วนผู้แสวงบุญชาวไทยกว่า 7,800 คน ที่เดินทางมาประกอบพิธีฮัจย์ ได้รับการอำนวยความสะดวกจากทีมไทยแลนด์ สำนักงานกิจการฮัจย์แห่งประเทศไทย ทั้งด้านอาหาร เต็นท์ที่พัก การจัดตารางเวลาในการขว้างเสาหิน การรับ-ส่งผู้แสวงบุญ โดยมีเจ้าหน้าที่ไปรับผู้แสวงบุญจากที่พักในเมืองมักกะฮ์ เดินทางสู่ทุ่งมีนา ทุ่งอารอฟะห์ มุสดาลีฟะห์ ตลอดจนเดินทางกลับไปยังที่พักเมืองมักกะฮ์อีกครั้ง เพื่อทำการตอวาฟและสะแอ เป็นการสิ้นสุดภารกิจฮัจย์
 ทั้งนี้ทางการซาอุดิอาระเบียออกมาเปิดเผยถึงมาตรการการดูแลรักษาความปลอดภัยให้กับผู้แสวงบุญในฐานะแขกสำคัญของพระผู้เป็นเจ้า โดยเฉพาะการจัดตารางเวลาในการขว้างเสาหินเพื่อจัดสรรเวลาการเดินทางของผู้แสวงบุญจากทั่วโลกให้เป็นระบบ จะสามารถลดความแออัดทางจราจร และป้องกันอุบัติเหตุ ทั้งนี้จะใช้มาตรการขั้นเด็ดขาดจัดการกับผู้ที่ฝ่าฝืนอีกด้วย